### Beslutninger

Forslaget blev på byrådsmødet den 4. juni 2024 henvist til Magistraten med henblik på at indgå i budgetdrøftelserne for 2025.

###

BUDGETFORSLAG FRA SF

Det foreslås

1) At [adresse] nuværende tilbud med en hjernerystelseskoordinator udvides, så ventelister til tilbuddet kan reduceres.

2) At adgangen til tilbuddet gøres lettere.

3) At tilbuddet styrker arbejdet med at tydeliggøre mulighederne efter man har været i dialog med en hjernerystelseskoordinator. Herunder hvilke offentlige og private tilbud, der har kompetencer og kvalitet, der potentielt kan hjælpe mennesker med hjernerystelse.

4) At der afsættes ressourcer til kompetenceudvikling af kommunalt ansatte terapeuter i forhold til øget viden om hjernerystelser og indsatser der afhjælper/reducerer følger af hjernerystelser.

5) At [adresse] opsøger samarbejdsmuligheder i forhold til oprettelse af et fælles tværfagligt hjernerystelsescenter med udredningstilbud og behandlingstilbud i samarbejde med Region Midtjylland og andre interesserede kommuner.

6) At det eksisterende gode samarbejde med Hjernerystelsesforeningen i [adresse] fastholdes

Baggrund

Hvert år rammes ca. 25.000 danskere af hjernerystelse og op mod 7.000 af dem rammes af senfølger af hjernerystelse. Hjernerystelse ender i mange tilfælde med at blive en stor udfordring for de ramte, deres pårørende og for samfundet. Samtidigt har hjernerystelse i høj grad været en overset problemstilling, som der ikke har været tilstrækkeligt fokus på. Konsekvensen er at alt for mange må leve med følger af hjernerystelse i mange år. Det kan stor negativ effekt på livskvaliteten for den ramte og for pårørende og det kan have stor negativ effekt på tilknytningen til arbejdsmarkedet.

I løbet af foråret 2024 har der været sat fornyet fokus på hjernerystelse i landsdækkende medier. Baggrunden har både være to omfattende vidensrapporter og omfattende pressedækning med historier fra mennesker ramt af hjernerystelse.

Blandt de centrale konklusioner på baggrund af vidensrapporterne er bl.a.:

- At personer med hjernerystelse skal hjælpes langt hurtigere og at man skal finde balance mellem hvile og aktivitet fremfor at have fokus på hvile.

- At indsatser skal tage udgangspunkt i individuelle behov

- at en koordineret indsats mellem forskellige fagligheder og et fælles mål for patienten er vigtig for behandlingen.

Herudover har en række personer stået frem og fortalt deres historier om, hvordan de er havnet i desperate situationer, hvor de selv har måttet mønstre al deres resterende overskud på selv at søge efter tilbud der kan hjælpe dem, og i nogle tilfælde af egen lomme har taget til [adresse] for at komme videre i deres behandling.

Uddybning af forslagene

Udvidelse af tilbuddet (1) og lettere adgang (2)

I dag er der venteliste til [adresse] Kommunes tilbud og tærsklen for at kunne få adgang til tilbuddet er for høj. Hjernerystelsesforeningen i [adresse] fortæller, at mange med hjernerystelse ikke kan overskue at besvare det omfattende spørgeskema, der skal udfyldes før man kan komme til en samtale. Tid er vigtig i behandlingen af hjernerystelser. Jo hurtigere en god indsats kan sættes i gang, jo bedre er chancerne for hurtigt at reducere og fjerne effekterne af en hjernerystelse. Derfor skal der være hurtigere og lettere adgang til kommunens tilbud for alle mennesker ramt af senfølger.

Tydeligere hvor man kan gå hen (3)

Det kan være lidt af en jungle at bevæge sig rundt i de tilbud vi har i [adresse]. For mennesker med hjernerystelse bliver udfordringerne endnu større fordi hjernerystelse påvirker energiniveauet og evnen til at skabe overblik. Derfor skal det være en klar ambition, at [adresse] i højere grad kan præsentere hvilke offentlige og private tilbud, som vi fagligt set kan anbefale.

Øget viden hos kommunale terapeuter (4)

Fysioterapeuter og ergoterapeuter vil ofte møde mennesker med hjernerystelse fordi der er effekter af hjernerystelse, der påvirker borgernes funktionsniveau. Det kan være smerter i kroppen, hovedpine, balanceproblemer, kvalme, søvnvanskeligheder, synsproblemer, lysfølsomhed, lydfølsomhed, koncentrationsbesvær mv.

Fordi følger af hjernerystelse er så forskellige fra person til person er det centralt at de fagpersoner der møder folk med hjernerystelse udover en specialiseret viden indenfor sin egen faglighed også har bred viden om andre mulige indsatser og tilbud.

Fælles tværfagligt hjernerystelsescenter (5)

Der er behov for at få samlet tværfaglige kompetencer og behandlingsindsatser for at vi i [adresse] kan løfte kvaliteten til gavn for mennesker med hjernerystelse og deres pårørende.

Hjernerystelsesforeningen og eksperter peger på, at løsningen er oprettelse af tværfaglige hjernerystelsescentre, der fungerer som ambulatorier med let adgang med fokus på såvel udredning som behandling.

Arbejdet skal basere sig på de gældende kliniske retningslinjer i forhold til hjernerystelse og herudover sikre løbende udvikling i forhold til den nyeste viden og ekspertise på området..